Document ID: 32015D0799

Reference:
22.5.2015
DA
Den Europæiske Unions Tidende
L 127/20
RÅDETS AFGØRELSE (EU) 2015/799
af 18. maj 2015
om bemyndigelse af medlemsstaterne til i Den Europæiske Unions interesse at blive part i Den Internationale Søfartsorganisations internationale konvention om standarder for uddannelse, certificering og vagthold for mandskab på fiskefartøjer
(EØS-relevant tekst)
RÅDET FOR DEN EUROPÆISKE UNION HAR —
under henvisning til traktaten om Den Europæiske Unions funktionsmåde, særlig artikel 46, artikel 53, stk. 1, og artikel 62, sammenholdt med artikel 218, stk. 6, litra a), nr. v), og artikel 218, stk. 8, første afsnit,
under henvisning til forslag fra Europa-Kommissionen,
under henvisning til Europa-Parlamentets godkendelse (1), og
ud fra følgende betragtninger:
(1)
Den Internationale Søfartsorganisations (IMO's) internationale konvention om standarder for uddannelse, certificering og vagthold for mandskab på fiskefartøjer (»konventionen«) blev vedtaget den 7. juli 1995 på den internationale konference, som IMO havde indkaldt til i London.
(2)
Konventionen trådte i kraft den 29. september 2012.
(3)
Konventionen er et betydeligt bidrag til fiskerisektoren på internationalt plan, idet den fremmer sikkerheden for liv og ejendom på havet og derved også bidrager til beskyttelsen af havmiljøet. Det er derfor ønskeligt, at dens bestemmelser gennemføres så hurtigt som muligt.
(4)
Havfiskeri er blandt de farligste erhverv, hvorfor passende uddannelse og kvalifikationer er et vigtigt redskab til at kunne nedbringe antallet af ulykker. Indskibning af mandskab på medlemsstaternes fiskefartøjer bør i alle tilfælde ske, uden at dette berører den maritime sikkerhed.
(5)
I forbindelse med de bæredygtige fiskeripartnerskabsaftaler (»aftalerne«), som indgås med tredjelande, er det vigtigt, at mandskab på fiskefartøjer, som sejler under en medlemsstats flag, har de rigtige erhvervsmæssige kvalifikationer, som er dokumenteret ved beviser, der er anerkendt af flagstaten, så det er muligt at ansætte i henhold til aftalernes bestemmelser. Medlemsstaterne bør gøre alt for at undgå konflikter mellem folkeretten og EU-retten, herunder enhver mulig negativ indvirkning på indgåelsen og gennemførelsen af aftalerne, når konventionen anvendes. Desuden bør relevante tredjelande tilskyndes til at blive part i konventionen.
(6)
Europa-Parlamentet, Rådet og Kommissionen arbejder for såvel større sikkerhed til havs og sikkerhed på arbejdspladsen som styrkelse af de erhvervsmæssige kvalifikationer for mandskab på fiskefartøjer. Unionen yder finansiel støtte til uddannelse i fiskerisektoren, nemlig gennem Den Europæiske Fiskerifond og Den Europæiske Hav- og Fiskerifond.
(7)
Kapitel I, regel 7, i bilaget til konventionen er omfattet af Unionens enekompetence med hensyn til Unionens bestemmelser om anerkendelse af erhvervsmæssige kvalifikationer hos visse kategorier af mandskab på fiskefartøjer og berører traktatbestemmelserne og den afledte EU-ret, navnlig Europa-Parlamentets og Rådets direktiv 2005/36/EF (2), for så vidt angår unionsborgere, der er i besiddelse af relevante beviser, som er udstedt af en medlemsstat eller et tredjeland.
(8)
Unionen kan ikke blive part i konventionen, da kun stater kan være part i den.
(9)
Nogle medlemsstater er endnu ikke blevet part i konventionen, hvorimod andre allerede er. Medlemsstater, der har fiskefartøjer, der sejler under deres flag, har havne, der modtager søgående fiskefartøjer, som er omfattet af konventionens anvendelsesområde, eller har uddannelsesinstitutioner for mandskab på fiskefartøjer, og som endnu ikke er blevet part i konventionen, opfordres til at blive det.
(10)
Indtil alle de medlemsstater, som har fiskefartøjer, der sejler under deres flag, har havne, der modtager søgående fiskefartøjer, som er omfattet af konventionens anvendelsesområde, eller har uddannelsesinstitutioner for mandskab på fiskefartøjer, er blevet part i konventionen, bør hver enkelt medlemsstat, der er part i konventionen, anvende konventionens fleksibilitet til at sikre juridisk forenelighed med EU-retten, navnlig bestemmelserne i kapitel I, regel 10, i bilaget til konventionen om ækvivalenter, for at tilpasse anvendelsen af konventionen til direktiv 2005/36/EF.
(11)
Når hver medlemsstat, der er part i konventionen, anerkender erhvervsmæssige kvalifikationer i overensstemmelse med direktiv 2005/36/EF hos vandrende arbejdstagere fra medlemsstater, der ikke er part i konventionen, bør den sikre, at de berørte arbejdstageres erhvervsmæssige kvalifikationer er blevet vurderet og fundet svarende til de minimumsstandarder, der er fastsat i konventionen.
(12)
I overensstemmelse med artikel 2, stk. 1, i traktaten om Den Europæiske Unions funktionsmåde bør Rådet i Unionens interesse derfor bemyndige medlemsstaterne til at blive part i konventionen —
VEDTAGET DENNE AFGØRELSE:
Artikel 1
Medlemsstaterne bemyndiges herved til at blive part i Den Internationale Søfartsorganisations internationale konvention om standarder for uddannelse, certificering og vagthold for mandskab på fiskefartøjer, som blev vedtaget den 7. juli 1995, for så vidt angår de dele, som er omfattet af Unionens kompetence.
Når medlemsstaterne aflægger rapport til IMO's generalsekretær i overensstemmelse med artikel 4 i konventionen, skal de, hvis det er hensigtsmæssigt, med henvisning til kapitel I, regel 10, i bilaget til konventionen afgive oplysninger om relevante nationale bestemmelser vedrørende anerkendelse af kvalifikationsbeviser for mandskab på fiskefartøjer, der er omfattet af konventionen, under hensyn til forpligtelser, der er fastsat i henhold til relevant EU-lovgivning om anerkendelse af kvalifikationer.
Artikel 2
Medlemsstater, som har fiskefartøjer, der sejler under deres flag, har havne, der modtager søgående fiskefartøjer, som er omfattet af konventionens anvendelsesområde, eller har uddannelsesinstitutioner for mandskab på fiskefartøjer, og som endnu ikke er blevet part i konventionen, bestræber sig på at træffe de foranstaltninger, der er nødvendige, for at de kan deponere deres instrumenter vedrørende tiltrædelse af konventionen hos IMO's generalsekretær inden for en rimelig frist og, om muligt, senest den 23. maj 2017. Kommissionen forelægger en rapport for Rådet, hvori den gør status over fremskridtene med tiltrædelsen senest den 23. maj 2018.
Artikel 3
Denne afgørelse er rettet til medlemsstaterne.
Udfærdiget i Bruxelles, den 18. maj 2015.
På Rådets vegne
M. SEILE
Formand
(1)  Endnu ikke offentliggjort i EUT.
(2)  Europa-Parlamentets og Rådets direktiv 2005/36/EF af 7. september 2005 om anerkendelse af erhvervsmæssige kvalifikationer (EUT L 255 af 30.9.2005, s. 22).

Summary:
Om at gøre havfiskeri til et mere sikkert erhverv
Om at gøre havfiskeri til et mere sikkert erhverv
RESUMÉ AF:
Afgørelse (EU) 2015/799 om bemyndigelse af EU-landene til at blive part i den internationale konvention om standarder for uddannelse, certificering og vagthold for mandskab på fiskefartøjer
RESUMÉ
HVAD ER FORMÅLET MED AFGØRELSEN?
              
Den giver EU-lande bemyndigelse til at blive part i den internationale konvention om standarder for uddannelse, certificering og vagthold for mandskab på fiskefartøjer (STCW-F) fra 1995, der trådte i kraft i 2012.
HOVEDPUNKTER
Den Internationale Søfartsorganisations (IMO) internationale konvention STCW-F fastsætter minimumsstandarder for uddannelse, certificering og vagthold for mandskab på fiskefartøjer.
Berettigede EU-lande, der ikke i øjeblikket er part i konventionen, bør tiltræde den »inden for en rimelig frist«, om muligt før den  23. maj 2017.
—
              Kun de EU-lande, der har fiskefartøjer (der normalt er mere end 24 meter lange), havne, der benyttes af dem, eller uddannelsesinstitutioner for søfarende, er bundet af dette krav.
            
—
              Konventionen giver IMO bemyndigelse til at kontrollere myndigheders tiltag, og EU-landene skal indsende oplysninger om overholdelse, især hvad angår anerkendelsen af søfarendes kvalifikationsbeviser.
            
—
Europa-Kommissionen vil fremlægge en rapport for Rådet med en gennemgang af fremskridtene i EU-landene hen imod tiltrædelse inden den 23. maj 2018.
            
—
              EU-landene skal gøre, hvad de kan for at sikre forenelighed mellem konventionen og EU-retten.
            
—
              Ikke-EU-lande bør opfordres til at tage del i konventionen.
HVORNÅR GÆLDER AFGØRELSEN FRA?
              
Den trådte i kraft den 26. maj 2015.
BAGGRUND
              
Havfiskeri er et af de farligste erhverv, og derfor anses passende uddannelse og kvalifikationer som afgørende for at nedbringe antallet af ulykker.
STCW-F-konventionen var den første til at fastlægge grundlæggende krav til uddannelse, certificering og vagthold for mandskab på fiskefartøjer på internationalt plan. Tidligere blev standarder fastsat af de enkelte lande, og ofte uden hensyntagen til praksis i andre lande. Resultatet var, at der var store forskelle på standarder og procedurer.
STCW-F-konventionen gennemgås for øjeblikket med henblik på at modernisere reglerne, så de afspejler den aktuelle situation i fiskeriindustrien og fremmer tiltrædelsen af flere lande. Gennemgangen skulle også tilpasse konventionens struktur til den foregående internationale konvention om standarder for uddannelse, certificering og vagthold for søfarende (STCW).
—
Maritim uddannelse
DOKUMENT
            
Rådets afgørelse (EU) 2015/799 af 18. maj 2015 om bemyndigelse af medlemsstaterne til i Den Europæiske Unions interesse at blive part i Den Internationale Søfartsorganisations internationale konvention om standarder for uddannelse, certificering og vagthold for mandskab på fiskefartøjer (EUT L 127 af 22.5.2015, s. 20-21)
seneste ajourføring 07.01.2016